Euro War
Euro War (od engleskih riječi za Evropu i rat, preneseno "evropski ratni film") je podžanr, odnoan<o stil ratnog filma specifičan za zapadnoevropske kinematografije, prije svega italijansku od kraja 1960-ih do kraja 1980-ih. Karakterizirao je niski budžet u odnosu na slična ostvarenja u hollywoodskoj produkciji, a što se obično kompenziralo tako što su protagonisti obično bili pripadnici malobrojnih grupa specijalaca ili gerilaca koji djeluju u neprijateljskoj pozadini, odnosno sa naglaskom na elemente akcije, te eksplicitnošću nasilja ili drugim oblicima eksploatacijskog sadržaja.

Euro War filmove se počelo snimati u Italiji u drugoj polovici 1960-ih, pri čemu je kao inspiracija autorima poslužila izuzetna popularnost filma Dvanaest žigosanih, čiju će narativnu formulu, a posebno korištenje antiheroja za glavne likove slijediti brojna druga ostvarenja žanra, uključujući Dalle Ardenne all'inferno iz 1967. godine, koji se smatra njegovim prvim ostvarenjem. Euro War filmovi su tokom sljedeće decenije bili radnjom gotovo isključivo smješteni u Drugi svjetski rat, uključujući The Inglorious Bastards iz 1978. godine. Od kraja 1970-ih i tokom 1980-ih je, pak, zahvaljujući uspjesima filmova kao što su Lovac na jelene i Rambo II, glavni motiv postao vijetnamski rat, ali se radnja također počela smještati u razne "egzotične" zemlje Azije, Afrike i Latinske Amerike gdje su protagonisti bili plaćenici koji se iz različitih motiva sukobljavaju sa diktatorima i/li narkobosovima. 

Neki od autora partizanski film ponekad smatraju svojevrsnom varijacijom Euro War filmova.

Vidi još
Špageti vestern
Eurospy
Partizanski film

Filmski žanrovi
1960-e na filmu
1970-e na filmu
1980-e na filmu